
Mosonmagyaróvár baleseti gócpontjainak feltárása, javaslattétel az átalakításra

Dolgozatomban Mosonmagyaróvár baleseti gócpontjait mutatom be, és ezekre megoldási javaslatokat ismertetek.
Munkámban elsőként Mosonmagyaróvár városát mutatom be. A városra jellemző közlekedési állapot bemutatásán túl külön szó esik a város demográfiai helyzetéről is. Ez azért szükséges, hogy megértsük, Mosonmagyaróvár esetében mi az a speciális körülmény, ami miatt a közúti forgalom még intenzívebben nő, a baleseti gócpontokban pedig egyre nagyobb számban történnek közúti balesetek.
A baleseti gócpontok meghatározása a baleseti statisztikák, illetve saját megfigyelések, tapasztalatok alapján történik. Ahhoz azonban, hogy a baleseti statisztikával érdemben foglalkozni tudjunk, előtte ehhez meg kell ismernünk az ehhez kapcsolódó alapfogalmakat. Dolgozatomban bemutatom azt az eljárást, ami alapján Mosonmagyaróvár baleseti gócpontjait azonosítottam.
A meghatározott baleseti gócpontokra megoldási javaslatok kerülnek megfogalmazásra, melynek célja, hogy az adott pontban a balesetek száma visszaszoruljon, csökkenjen a baleset bekövetkezésének kockázata.
Ezt követően dolgozatomban nemzetközi példák segítségével a legjobb megoldások kerülnek a középpontba. Megtudhatjuk, hogy egy-egy esetben milyen beavatkozások, fejlesztések történtek, és ezek milyen pozitív hatásokat eredményeztek.



